b'\n_START_ARTICLE_\nDigitaalraamatukogu\n_START_PARAGRAPH_\nDigitaalraamatukogu ehk digitaalne raamatukogu ehk e-raamatukogu on lihtsaima definitsiooni kohaselt raamatukogu, mis koosneb arvutiv\xc3\xb5rgu vahendusel otsitavatest ja kasutatavatest elektrondokumentidest._NEWLINE_Raamatukogusid saab jagada automatiseerituse astme ja elektrooniliste materjalide k\xc3\xa4ttesaadavuse j\xc3\xa4rgi j\xc3\xa4rgnevalt: traditsioonilised, automatiseeritud, h\xc3\xbcbriidraamatukogud ja digitaalraamatukogud._NEWLINE_Digitaalses keskkonnas tegutsevat raamatukogu nimetatakse teaduskirjanduses erinevate nimetustega: virtuaalraamatukogu, elektrooniline raamatukogu, e-raamatukogu, digitaalne raamatukogu, digitaalraamatukogu, h\xc3\xbcbriidraamatukogu. Raamatukogunduse ja infoteaduste professor Peter Brophy kinnitusel on digitaalraamatukogu termin k\xc3\xb5ige avaram.\n_START_SECTION_\nOlemus\n_START_PARAGRAPH_\nStenvall kirjeldab digitaalraamatukogu koguna, kus teavikuid (materiaalne objekt, millele on talletatud informatsioon, nt tr\xc3\xbckis, heliplaat, foto) vahendatakse, luuakse, kasutatakse digitaalses keskkonnas._NEWLINE_Digitaalraamatukogu uurija-teoreetik Christine Borgmani m\xc3\xa4\xc3\xa4ratluse kohaselt on digitaalraamatukogu informatsiooni loomist, s\xc3\xa4ilitamist, otsimist ja kasutamist v\xc3\xb5imaldavad elektrooniliste ressursside kogud, raamatukoguteenused ning nendega seotud tehnilised lahendused. Arvutiv\xc3\xb5rgu kaudu k\xc3\xa4ttesaadavad infootsis\xc3\xbcsteemid manipuleerivad erineval kujul digitaalsete andmetega (tekst, heli, staatilised v\xc3\xb5i d\xc3\xbcnaamilised kujutised). Digitaalraamatukogud sisaldavad andmeid andmete kohta ehk metaandmeid. Sellised andmed kirjeldavad andmete erinevaid aspekte (esitus, autor, omanik, reprodutseerimis\xc3\xb5igused) ja sisaldavad viiteid v\xc3\xb5i seoseid digitaalraamatukogus ja sellest infos\xc3\xbcsteemist v\xc3\xa4ljaspool olevate teiste andmete v\xc3\xb5i metaandmete kohta._NEWLINE_Ameerika \xc3\x9chendriikide Digitaalraamatukogu F\xc3\xb6deratsiooni m\xc3\xa4\xc3\xa4ratlus: digitaalraamatukogud on organisatsioonid, mis tagavad ressursid, spetsiaalse meeskonna, kes valib ja struktureerib digitaaldokumente, pakub intellektuaalset juurdep\xc3\xa4\xc3\xa4su kogudele ja s\xc3\xa4ilitab digitaaldokumentide kogude integreerituse ja s\xc3\xa4ilivuse aegade jooksul.\n_START_SECTION_\nRahvuslikud digitaalraamatukogud\n_START_PARAGRAPH_\nInfo\xc3\xbchiskonna \xc3\xbclesehitamises ja arengus on rahvusliku digitaalraamatukogu v\xc3\xa4ljaarendamine t\xc3\xa4htis. P\xc3\xb5hjamaades ning teistes arenenud riikides on digitaalraamatukogu rolli t\xc3\xa4htsustatud riikide valitsuste tasandil. Rahvuslike elektrooniliste raamatukogude v\xc3\xa4ljaarendamine alustati Euroopas 1990ndate l\xc3\xb5pus. 1996. aastal alustas Islandi Rahvus- ja \xc3\x9clikooliraamatukogu juures tegutsev elektrooniline raamatukogu. 1997. aastal loodi Soome elektrooniline raamatukogu FinELib (Finnish Electronic Library) ja Norra rahvuslik digitaalraamatukogu BIBSYS Digital Library. J\xc3\xa4rgmisel aastal, 1998. aastal alustasid tegevust Taani elektrooniline raamatukogu DEF (Denmark\xe2\x80\x99s Electronic Research Library) ja Rootsi Kuningliku Raamatukogu juures asuv digitaalraamatukogude arengut koordineeriv arendusosakond BIBSAM. 1999. aastal alustas Rootsi elektrooniline teadusraamatukogu SVEBIB (Swedish Electronic Research Library)._NEWLINE_Baltimaade digitaalraamatukogude arendustegevus on seotud riikide raamatukogude konsortsiumite loomise ja tegevusega 1990.ndate keskel. 1993. aastal loodi Leedu raamatukogude konsortsium LMBS (Lithuanian Research Library Consortium), 1996. aastal Eesti raamatukogude konsortsium ELNET (Consortium of Estonian Libraries Network) ja 1997. aastal L\xc3\xa4ti raamatukogude konsortsium LINC (Library Information Network Consortium). 1999. aastal v\xc3\xb5ttis ELNET Konsortsium vastu arengukava \xe2\x80\x9eDigitaalne raamatukogu: Eesti raamatukogude l\xc3\xbclitamine Eesti info\xc3\xbchiskonda\xe2\x80\x9c, mille eesm\xc3\xa4rk oli universaalse elektroonilise infokeskkonna loomine. Arengukava t\xc3\xa4itmine ja digiteerimisprojektide k\xc3\xa4ivitamine venis riigi finants toe puudumise t\xc3\xb5ttu.\n_START_SECTION_\nTallinna Keskraamatukogu e-raamatukogu ELLU\n_START_PARAGRAPH_\nTallinna Keskraamatukogu e-raamatukogu ELLU vahendusel on eesti autorite looming ning eesti- ja venekeelne kirjandus lihtsalt k\xc3\xa4ttesaadav laiemale lugejaskonnale.'